**La pèira grana**

— Que vui véder...

— Çò qué vòs véder?

— Jo que vui véder aquò...

Son causas que las cau dishar ond son. Aquera pèira, sègles i a qu'estó aquí, suu camin de las pihuras, de long de L’Èira e deu Bès.

Ua gran pèira plata, carrada, d'au mens un mètre, e espessa dehèt. Qu'èra perucada de pertot, com se volè miralhar las estelas deu cèu. Digun jamèi l'avè pas poduda virar de parts.

— Jo que vui véder...

E lo vesin deu Julian, lo gualhard qui carquèva potèus e bilhons a l'espanla, eth tanben que volè véder.

Au miei de tres estants de cassi, la pèira qu'arrecaptèva los nins qui sabèn pas enqüèra marchar. Los estants qu'èran cobèrts de hardas de coishics, cauças e cauçons susquetot ; e un que portèva ua copa en hèr dab cadenat e tot. Car la pèira se vòu arremerciada com cau, e dishada en patz.

Digun l'avè pas jamèi mudada, e un par de mulas l'avèn pas poduda har barar.

Qu'i hadè ua terribla calambra deu mes d'aost, lo só que truquèva. Los dus vesins devón s'estancar au Capdevila. Dishèn los velòs davant la pòrta e rentrèn per un veire de vin dab limonada, un gran veire.

Mès dinc a la pèira, los i damorèva just ua lega. Se metón lo mocadèr suu darrèr deu còth.

Qu'arribèn. Que postèn los velòs aus estants.

A dus, que luvèn aquera pèira, li hadón har lo virabòc.

En aqueth moment, un, dus, tres, quate grans pets com lo tròn.

Dab la calambra, las arròdas deus velòs qu'avèn explosat.

— E ben... Que volès véder... qu'as vist...

Camin d'estivatge, ont las vacas gahèvan au gainè acompanhadas d'un avertissaire a chivau qui sonèva la trompa, la pihura. (N. d. A.)

Tronc per las ofrendas.

Lega de Gasconha : 5 km 600.